Man vas wat glo brande op Tafelberg stig‘n Foto van die brande op Tafelberg (Foto: ANA) ŉ 40-jarige vermeende brandstigter van die Wes-Kaap is Dinsdag in hegtenis geneem nadat hy glo vier afsonderlike brande op Tafelberg gestig het. JP Smith, die DA se burgemeesterskomiteelid vir veiligheid, sekuriteit en maatskaplike dienste in die provinsie, sê die man, ŉ buitelander, is met petrol en ander vuurmaakitems in sy besit vasgetrek. Volgens Smith was twee helikopters, ŉ watertenk en twee brandweerwaens vroeër op die toneel om die brande te blus. Theo Layne, woordvoerder van die Kaapse brandweer, sê dit is nog onduidelik presies hoeveel skade deur die brande aangerig is. Hy kon wel bevestig dat ŉ “groot area” aan die boonste hange van die berg afgebrand het. “ŉ Ondersoek sal nog bepaal presies hoeveel skade aangerig is. Dit was nie onmiddellik moontlik nie omdat die grootste skade by rotsagtige gedeeltes van die hange aangerig is,” sê hy. Volgens Layne was die situasie teen Dinsdagmiddag onder beheer. “Die brande is geblus en ons brandspanne sal die gebied monitor om te verseker dat die brand nie weer opvlam as gevolg van die weersomstandighede of smeulende hout nie,” sê hy. Hy het bevestig dat die verdagte in polisieaanhouding is en het gesê ŉ ondersoek na die voorval duur voort. ‘n Foto van die brande op Tafelberg (Foto: ANA) ‘n Foto van die brande op Tafelberg (Foto: ANA)